Dudu Myeni 'was magtig', hoor Zondo-kommissie | Maroela Media
Dudu Myeni, voormalige voorsitter van die SAL-raad en hoof van die Jacob Zuma-stigting, is R300 000 per maand deur Bosasa betaal aangesien sy "magtig en baie na aan" oudpres. Jacob Zuma was, het Angelo Agrizzi, gewese bedryfshoof van Bosasa, Maandag getuig.
'n Ontwerpershandsak van Louis Vuitton is gekoop en volgeprop met die R300 000 kontant wat vir die stigting bestem was. Die kontantoorhandigings het telkemale in die Sheraton-hotel en op die Bosasa-perseel gebeur, het Agrizzi in Johannesburg voor die Zondo-kommissie van ondersoek na staatskaping gesê.
"Enkele kere was daar kontantbetalings…. Ek was bloot teenwoordig toe dit gebeur het. [Bosasa se uitvoerende hoof Gavin] Watson het die geld een keer oorhandig; ander kere was dit Trevor Mathenjwa ['n uitvoerende beampte van Bosasa]. Myeni was na aan die president en kon transaksies beïnvloed; sy was baie magtig," het hy voor die kommissie getuig.
Myeni het die stigting gevra om bystand te verleen by geleenthede soos Zuma se verjaardagvierings. Myeni het ook veiligheidsopgraderings aan haar woning versoek, het Agrizzi gesê.
My vrou het voorgestel ons koop vir haar 'n Louis Vuitton-handsak.
"Watson wou weet hoe ons Myeni kon beïndruk. My vrou het voorgestel ons koop vir haar 'n Louis Vuitton-handsak. Watson het gesê hy hoop Myeni gee Zuma die geld, soos dit bedoel was.
"Sy was ingenome met die handsak. Sy het vir Watson gesê sy was in die wolke en verheug. 'n Ruk later toe ek haar gesien het, het sy my persoonlik daarvoor bedank."
Bosasa het volgens sy berekenings meer as R3,5 miljoen aan geleenthede vir die Jacob Zuma-stigting bestee, het Agrizzi gesê.
Hy het 'n dankiesêbrief voorgelees wat Myeni onderteken het en waarin sy Bosasa bedank het dat hulle een van Zuma se verjaardagpartytjies gereël het.
Op dié vergadering het Watson vir Zuma R300 000 kontant gegee.
Agrizzi het gesê mettertyd het Watson begin wonder of Zuma regtig die kontant by Myeni gekry het. Hy het dit oorweeg om dit self af te lewer. Watson en nog 'n Bosasa-beampte, Johannes Gumede, het 'n vergadering met Zuma belê waar die kontantbetalings bespreek is. Op dié vergadering het Watson vir Zuma R300 000 kontant gegee.
"Watson wou seker maak Dudu vat nie die geld wat vir Zuma en die stigting bestem was nie," het Agrizzi getuig. "Watson het hom gevra of hy die geld ontvang het en hy het ja gesê."
Toe die Valke begin ondersoek instel na beweerde korrupsie by Bosasa, is Watson en Gumede na Nkandla, Zuma se woning in KwaZulu-Natal, waar die ondersoek bespreek is. Agrizzi het gesê Zuma het die twee besoekers vertel hy sal die Valk bel.
"Ek dink hy het sy woord gestand gedoen, want die Valke het Gumede later genader en 'n ontmoeting met hom versoek."
Intussen het 'n merkbaar ontstoke Agrizzi uitgevaar teen berigte in die naweekpers dat hy sy paleisagtige woning in Johannesburg in die mark gesit het en van plan is om die land te verlaat en na Italië te verhuis.
Sunday Times het berig Agrizzi se huis is te koop, maar het dié bewering vinnig teruggetrek nadat navrae aan Agrizzi gestuur is rakende die verkoop van sy woning.
Agrizzi het aan die Zondo-kommissie gesê die berig is ongegrond en dat geen verslaggewer hom ooit om kommentaar genader het nie.
Angelo Agrizzi Dudu Myeni In die nuus Zondo-kommissie
Ja nee – Dudu was n wakker SAL voorste sitter wat onaantasbaar was en TE hoog gevlieg het op die belastingbetaler se onkoste. SAL se bedel-kultuur weens vermorsing ens het geblom in haar tyd en sy het gemaak wat sy wou. n Aparte ondersoek/kommissie is nodig om daai duur ampstermyn tot die been oop te vlek, plus haar rol in die Zuma (ont) Stigting!
Hoor jul die magtige dreuning van SAL wie wiele al in klaas vakie se tyd afgekom/geruk is met " geldige" te stigte besluite!
Hmmmm, wonder net hoe lank Agrizzi nog gaan leef … Skat hy het 'n paar nuwe vyande…
Ek is al so gatvol vir lees oor kommissies van ondersoek. Daar kom dadels van. So waarom nog moeite doen om te berig daaroor. Ek het eers graag op P(tr)aag gelees, maar vandat mense soos "sussie se vissie" se vuil taal die oorhand gekry het, is ek klaar met hulle. Ek geniet Maroela, maar ai tog, mens moet net op eiers loop as jy kommentaar lewer of dit word nie geplaas nie. Kry tog net 'n lewe. Kyk bietjie die kommentaar op Sowetan. Hulle vloek om 'n matroos te laat bloos. En die argumente vloei. Dis my laaste kommentaar op… Lees meer »
Afgryslik hoe daar met die belastingbetalers se swaarverdiende geld gemors is. Nou brand en toi-toi die agtergeblewenes omdat hulle nie ontvang het wat belowe is nie. Weer moet die belastingbetaler opdok om alles wat afgebreek is, weer te laat opbou.